৪০০ পার দিল্লির AQI, পাল্লা দিয়ে পড়ছে তাপমাত্রার পারদ

দিল্লি: ঘন কুয়াশায় ঢেকেছে রাজধানীর রাজপথ। দিল্লির AQI ৪০০ পার। শ্বাসরুদ্ধকর পরিস্থিতি দিল্লিতে। ক্রমাগত তাপমাত্রার পতন ঘটছে রাজধানীতে। আজ দিল্লির সর্বনিম্ন তাপমাত্রা ১৩.৬। এদিন দিল্লির একাধিক এলাকা বিষাক্ত ধোঁয়ার ঘন আস্তরণে ঠেকে গিয়েছে। ইন্ডিয়া গেট এবং কর্তব্য পথ-সহ একাধিক এলাকা বিষাক্ত ধোঁয়ায় ঢেকে গিয়েছে। CPCB-র দাবি অনুযায়ী, দিল্লির কর্তব্য পথ এলাকার AQI ক্রমশ উর্দ্ধমুখী।

দিল্লির বাতাসের গুণমানের অবনতির সঙ্গে ক্রমশ নামছে তাপমাত্রার পারদও। IMD সূত্রে খবর, চলতি সপ্তাহে দিল্লির তাপমাত্রা ৯ ডিগ্রি সেলসিয়াসের আশেপাশে ঘোরাফেরা করতে পারে। পারদ পতনের সঙ্গে রাজধানীর বাতাসের মান নিয়েও বাড়ছে উদ্বেগ।

আরও পড়ুন: নীতীশ নন, ভারতে সবচেয়ে বেশিদিন মুখ্যমন্ত্রী ছিলেন কে? দেখুন তালিকা

কেন্দ্রীয় দূষণ নিয়ন্ত্রণ পর্ষদ (CPCB)-এর তরফে দিল্লির AQI রেকর্ড করা হয়েছে ৪২৭, যা ‘মারাত্মক’ পর্যায়ে পৌঁছে গিয়েছে। এর ব্যাপক প্রভাব পড়েছে জনজীবনের উপরে। বিশেষজ্ঞদের মতে, যাঁদের শ্বাসকষ্ট বা হার্টের সমস্যা আছে, তাঁদের উপর মারাত্মক প্রভাব পড়তে পারে। গত সপ্তাহেই গ্রেডেড রেসপন্স অ্যাকশন প্ল্যান (GRAP)-৩ কার্যকর রয়েছে রাজধানীতে। কিন্তু তার পরেও দিল্লির বাতাসের গুণমানের উন্নতি না হওয়ায় ক্রমশ বাড়ছে উদ্বেগ।

CPCB- তথ্য অনুযায়ী, AQI যদি ৪০১ থেকে ৫০০-এর মধ্যে থাকে, তবে সেই বাতাসকে ‘মারাত্মক’ বলা হয়। ৩০০ থেকে ৪০০ পর্যন্ত ‘খুব খারাপ’, ২০১ থেকে ৩০০‘খারাপ’। ১০১ থেকে ২০০ ‘মাঝারি’, ৫১ থেকে ১০০-কে ‘সন্তোষজনক’ এবং ০ থেকে ৫০-কে ‘ভালো’ বলা হয়।